Kabaka kye kitiibwa ekiyitibwa omukulembeze ow'oku ntikko mu Bwakabaka bwa Buganda era nga kitegeeza Omutume. Okusinziira ku nnono za Buganda, Obwakabaka bukulemberwa Bakabaka babiri, omu nga wa byamwoyo n'ow'ebyensi. Oweebyomwoyo akiikirirwa eŋŋoma z'Obwakabaka eziyitibwa Mujaguzo. Ng'abakulembeze ab'ensikirano abalala, ne Kabaka alina olubiri. Kabaka era alina n’abakungu b'Obwakabaka, abaweereza n'abakuumi b'olubiri abayitibwa abambowa. Omulangira anaafuuka Kabaka oba anaalya eŋŋoma alina okubaako emikolo egy'ennono gy'akola ku ŋŋoma Mujaguzo nga tannafuuka Kabaka wa Buganda. Omulangira oba Omumbejja w'Obwakabaka bw'azaalibwa, eŋŋoma z'Obwakabaka zikubibwa abo abalonde okuva mu kika ekivunaanyizibwa ku nsonga eno. Kano kabeera kabonero akategeeza Obuganda nti Omulangira oba Omumbejja azaaliddwa. Era eŋŋoma zino era zivuga singa Kabaka abeera akisizza omukono oba ng’aggye omukono mu ngabo ng’akabonero ak'okumubika mu butongole. Okusinziira ku Buwangwa bw'Abaganda, Kabaka tafa wabula abulira mu kibira. Mu Masiro ga Bassekabaka ba Buganda nga ag'e Kasubi oba ag'e Wamala omuntu abeera agenzeeyo bakoma kumulaga mulyango ogugayingira, era w’akoma tasukkawo. Kya muzizo okusukkawo okweyongera munda. Omulangira omukulu owa Kabaka mu buwangwa ayitibwa Kiweewa, ng'ono takkirizibwa kufuuka Kabaka. Kino kyategekebwa bwe kityo okumutaasa okutemulwa ng’abantu bamusuubiriza okuba Omulangira alinze Namulondo. Kyokka aweebwa obuvunaanyizibwa obw'enjawulo obw'okutuukiriza mu Lulyo Olulangira mu Bwakabaka. Era y'ensonga lwaki anaalya eŋŋoma asigala nga wa kyama. Mu Buganda temuli nkola ya kugamba nti omuntu azaalibwa nga ye w'okulya eŋŋoma. Buli mulangira atwalibwa mu ngeri ya kyenkanyi okutuusa ekiseera eky'okutikkira Kabaka omuggya nga kituuse, kwe kugamba nga, Kabaka abaddeko akisizza omukono. Wabula, mu kiseera nga Kabaka aliko afuga, akakiiko k'abantu abalonde kabeerawo nga keetegereza n'okwekenneenya enneeyisa y'abalangira ababaawo mu kiseera ekyo. Mu mbeera eyo, Kabaka asinziira ku magezi g'akakiiko ako n'alonda omulangira anaamuddira mu bigere. Ku mukolo ogutegekebwa mu kyama, Omulangira omulonde akwasibwa akabugo nga kamuweebwa akulira akakiiko ako akasunsuzi. Amannya g'Omulangira oyo alondeddwa gakuumibwa nga ga kyama okutuusa Kabaka aba aliko ng'akisizza omukono. Kabaka bw'akisa omukono, Abalangira n'Abambejja bayitibwa okukuba eriiso evvannyuma ku njole ya Kabaka. Wano Omulangira Omulonde w'akwatira akabugo kali, n'akassa ku njole eyo nga akabonero ak'okweyoleka nti ye musika amuddidde mu bigere.